Οι **Heathen** είναι αμερικανικό thrash metal συγκρότημα, το οποίο σχηματίστηκε το 1984 στο Σαν Φρανσίσκο της Καλιφόρνια, κατά το δεύτερο κύμα της σκηνής του Bay Area Thrash Metal. Το ύφος τους χαρακτηρίζεται από μελωδικά φωνητικά, συνδυασμένα με υψηλής ταχύτητας, τεχνικές κιθάρες.

Κύριες επιρροές του συγκροτήματος υπήρξαν οι Rainbow, το κίνημα του New Wave of British Heavy Metal και τα πρώτα αμερικάνικα thrash metal συγκροτήματα, όπως οι Metallica και οι Exodus.

Βιογραφία
---------

### Τα πρώτα χρόνια

Οι Heathen σχηματίστηκαν στα τέλη του 1984 από τον κιθαρίστα Λι Άλτους και το ντράμερ Καρλ Σάκο, οι οποίοι πλαισιώθηκαν από τον τραγουδιστή Σαμ Κρες και τον κιθαρίστα Τζιμ Σανγκουινέτι. Το συγκρότημα έπαιξε την πρώτη του συναυλία στις 21 Απριλίου 1985 χωρίς μπασίστα, πριν ο Σανγκουινέτι αντικατασταθεί από τον Νταγκ Πίρσι. Το μπάσο ανέλαβε ο Έρικ Γουόνγκ και τα φωνητικά ο Ντέιβ Γουάιτ, με τη νέα σύνθεση να κάνει το ζωντανό της ντεμπούτο στο Mabuhay Gardens του Σαν Φρανσίσκο στις 9 Φεβρουαρίου 1986.

*Οι Heathen ζωντανά το 2015*
Τον Απρίλιο του ίδιου έτους, ηχογράφησαν το πρώτο τους ντέμο με τίτλο "*Pray for Death*" σε παραγωγή του ίδιου του συγκροτήματος. Οι Heathen υπέγραψαν συμβόλαιο με την δισκογραφική εταιρεία Combat Records, μέσω της οποίας κυκλοφόρησε ο πρώτος τους δίσκος με τίτλο "*Breaking the Silence*" την 1 Μαΐου 1987. Πριν τις ηχογραφήσεις του άλμπουμ, ο Μάικ Γιαστρέμσκι είχε αντικαταστήσει τον Γουόνγκ και την παραγωγή του δίσκου έκανε ο Ρόνι Μόντροουζ. Η διασκευή τους στο "*Set Me Free*" των Sweet κυκλοφόρησε σε μορφή σινγκλ με το "*Goblin's Blade*" στην δεύτερη του πλευρά και μεταδόθηκε αρκετά από την εκπομπή Headbangers' Ball του MTV. Ο δίσκος πούλησε περισσότερα από 100.000 αντίτυπα σε όλο τον κόσμο και για την προώθηση του, το συγκρότημα έδωσε αρκετές συναυλίες στην γενέτειρα του μαζί με ονόματα όπως οι King Diamond, Dark Angel, Megadeth και Testament. Η περιοδεία για τον δίσκο πραγματοποιήθηκε από τον Φεβρουάριο ως τον Μάιο του 1988 στις Ηνωμένες Πολιτείες.

Ο Σάκο έδωσε την θέση του στον Ντάρεν Μίντερ των Dissident Aggressor και στα τέλη της χρονιάς, ο Πωλ Μπέιλοφ ανέλαβε προσωρινά το μικρόφωνο του συγκροτήματος, ενώ ο Γιαστρέμσκι αποχώρησε για να σχηματίσει τους Pigs. Το μπάσο ανέλαβαν κατά σειρά οι Μάνι Μπράβο, Βερν ΜακΈλροϊ και τελικά ο Μαρκ Μπίντερμαν, ενώ με τον Μπέιλοφ ηχογράφησαν το ντέμο "*Hypnotized*" το Νοέμβριο του 1988.

Μέσω της Roadracer Records, κυκλοφόρησαν στις 12 Απριλίου 1991 το δεύτερο τους άλμπουμ με τίτλο "*Victims of Deception*", ενώ παράλληλα κυκλοφόρησε σε μορφή σινγκλ η διασκευή τους στο "*Kill the King*" των Rainbow. Στην τετραετία που μεσολάβησε από τον πρώτο τους δίσκο, οι Heathen ωρίμασαν μουσικά και οι συνθέσεις τους έγιναν πιο πολύπλοκες με εμφατικά σόλο κιθάρας. Το καλοκαίρι του 1991, πραγματοποίησαν την πρώτη τους ευρωπαϊκή περιοδεία μαζί με τους Sepultura και Sacred Reich.

Μετά την επιστροφή τους στις Ηνωμένες Πολιτείες, ξεκίνησαν τις πρόβες για μία ακόμη αμερικάνικη περιοδεία, αλλά ο νέος τους μπασίστας, Ράντι Λερντ, έχασε την ζωή του σε αυτοκινητιστικό δυστύχημα στο Σακραμέντο. Αντικαταστάτης του υπήρξε ο Τζέισον Βίμπρουκς, ενώ παράλληλα ο Νταγκ Πίρσι έδωσε την θέση του στον Άιρα Μπλακ. Το συγκρότημα ξεκίνησε να ηχογραφεί ένα ΕΡ διασκευών στους Queen, Thin Lizzy, Sweet Savage και Tygers of Pan Tang, αλλά το συγκεκριμένο πρότζκετ δεν ολοκληρώθηκε, αφού το συγκρότημα διαλύθηκε.

### Επανένωση

*Οι Heathen το 2011 στο Thrashfest του Σααρμπρύκεν*
Οι Heathen επανενώθηκαν το 2001 από τους Γουάιτ, Άλτους, Μπλακ, Γιαστρέμσκι και Μίντερ για να παίξουν στο φεστιβάλ Thrash of the Titans, με σκοπό την ενίσχυση των Τσακ Μπίλι και Τσακ Σούλντινερ. Μετά την επιτυχία της συναυλίας αποφάσισαν να συνεχίσουν, αλλά το 2004 ο Γιαστρέμσκι έδωσε την θέση του στον Τζον Τόρες, ενώ ο Μπλακ αντικαταστάθηκε από τον Τέρι Λότερντεϊλ.

Στις 31 Μαρτίου 2004, η Relentless Metal Records κυκλοφόρησε την συλλογή "*Recovered*", στην οποία μεταξύ άλλων, συμπεριλαμβάνονταν κομμάτια από το ντέμο "*Opiate the Masses*", ηχογραφημένο κατά την εποχή της προετοιμασίας του "*Victims of Deception*". Το 2005, ένα νέο ντέμο με τρία τραγούδια έκανε την εμφάνιση του, αλλά ο Ντάρεν Μίντερ αντικαταστάθηκε από τον Μαρκ Ερνάντεζ για ένα χρόνο, το 2007, αφού ο Μίντερ επέστρεψε στο συγκρότημα τον Ιούνιο του 2008 και ο Κρέιγκεν Λαμ ανέλαβε χρέη δεύτερου κιθαρίστα.

Η Mascot Records κυκλοφόρησε το τρίτο τους άλμπουμ με τίτλο "*The Evolution of Chaos*" τον Ιανουάριο του 2010, με το συγκρότημα να εμφανίζεται ζωντανά στο φεστιβάλ Rock Hard της Γερμανίας και το Thrash Domination του Καβασάκι της Ιαπωνίας. Για την προώθηση του άλμπουμ, οι Heathen περιόδευσαν την άνοιξη του 2010 και δύο χρόνια αργότερα ανακοίνωσαν την συμφωνία τους με την δισκογραφική εταιρεία Nuclear Blast.

Τον Ιανουάριο του 2011, ανακοινώθηκε η η προσωρινή επιστροφή του Τζέισον Βίμπρουκς στο συγκρότημα, όπως και η περιοδεία τους για τον Μάρτιο του ίδιου έτους με τους Overkill και Destruction.

Το 2013, έγινε γνωστό ότι ο Ντάρεν Μίντερ αντικαταστάθηκε από τον Τζον Ντετ, πρώην ντράμερ των Slayer, Iced Earth και Testament.

Τοn Ιανουάριο 2015, οι Heathen συμμετείχαν στην κρουαζιέρα 70000 Tons Of Metal, με τον Σάσα Χορν των Forbidden να κάθεται προσωρινά πίσω από τα τύμπανα.

Δισκογραφία
-----------

|  |  |  |
| --- | --- | --- |
| *Στούντιο ηχογραφήσεις** *Breaking the Silence* (1987)
* *Victims of Deception* (1991)
* *The Evolution of Chaos* (2010)
 | *Συλλογές** *Recovered* (2004)
 | *Σινγκλ** *Set Me Free* (1987)
* *Kill the King* (1991)
 |

Παραπομπές
----------

1. ↑  Heathen (Usa) - Demo Archives II[*νεκρός σύνδεσμος*]
2. ↑  [ Doug Piercy - Encyclopaedia Metallum: The Metal Archives
3. 1 2 3  Heathen - Metallipromo
4. ↑  Heathen - Pray for Death - Encyclopaedia Metallum: The Metal Archives
5. ↑  Heathen - Breaking The Silence at Discogs
6. ↑  Ronnie Montrose Credits at Discogs
7. ↑  Heathen - Set Me Free - Encyclopaedia Metallum: The Metal Archives
8. ↑  Heathen - Demo with Paul Baloff - Encyclopaedia Metallum
9. ↑  Heathen - Victims Of Deception at Discogs
10. ↑  Heathen - Kill the King - Encyclopaedia Metallum: The Metal Archives
11. ↑  Randy Laird - Encyclopaedia Metallum: The Metal Archives
12. ↑  Ira Black - Encyclopaedia Metallum: The Metal Archives
13. ↑  «August 11 2001 Thrash Of The Titans - EmptyWords». Αρχειοθετήθηκε από το πρωτότυπο στις 21 Σεπτεμβρίου 2016. Ανακτήθηκε στις 25 Απριλίου 2017.
14. ↑  Jon Torres - Encyclopaedia Metallum: The Metal Archives
15. ↑  Terry Lauderdale - Encyclopaedia Metallum: The Metal Archives
16. ↑  Heathen - Recovered - Encyclopaedia Metallum: The Metal Archives
17. ↑  Heathen: New Lineup Announced - Blabbermouth.net
18. ↑  Heathen Rejoined By Drummer Darren Minter - Blabbermouth.net
19. ↑  Heathen - The Evolution Of Chaos at Discogs
20. ↑  Rock Hard Festival 2009 - der dritte Festivaltag - venue music
21. ↑  Heathen Concert Setlist at Thrash Domination 2009 on September 20
22. ↑  Heathen Signs With Nuclear Blast Records - Blabbermouth.net
23. ↑  Heathen Issues Lineup 'Clarification' - Blabbermouth.net
24. ↑  HEATHEN – drummer Jon Dette to fill in for European tour!
25. ↑  Heathen Recruits Forbidden Drummer Sasha Horn For 70000 Tons Of Metal Cruise

Πηγές
-----

* Heathen - Biography - Metal Storm
* Heathen | Biography, Albums, Streaming Links | AllMusic
* Heathen - Encyclopaedia Metallum: The Metal Archives

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Heathen** |

* Heathen - Facebook
* HEATHEN METAL (@HEATHENMETAL) | Twitter
* The BNR Metal Pages - Heathen